Diari Oficial de la Generalitat Valenciana


Sumari del DOGV 5059, del 28-07-2005 (2005/8570)

ORDE de 14 de juliol de 2005, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2005.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5059

Data del DOGV
:   28-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8570


Data del document
:   14-07-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * educació preescolar
    * ajuda pública
    * ajuda social
    * suport econòmic
    * administració local

ORDE de 14 de juliol de 2005, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2005. [2005/X8570]
  
La Llei 39/1999 de 5 de novembre, per a promoure la conciliació de la vida familiar i laboral de les persones treballadores, desenvolupa diversos preceptes constitucionals entre els quals l'article 9.2 de la Constitució Espanyola que atribuïx als poders públics el deure de promoure les condicions perquè la igualtat de l'individu i dels grups en què s'integren siga real i efectiva, i remoure els obstacles que impedisquen o dificulten la seua plenitud facilitant la participació de tota la ciutadania en la vida política, econòmica, cultural i social.
  
El Decret 120/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social, li atribuïx a la Direcció General de la Dona, entre altres funcions, elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Així mateix, les polítiques d'igualtat del Govern Valencià, recullen entre els seus objectius proporcionar servicis d'assistència i atenció a la primera infància, tot garantint l'atenció, el benestar i l'educació dels xiquets i xiquetes menors de tres anys, que contribuïsquen a compatibilitzar l'activitat laboral o professional amb les responsabilitats familiars.
  
La present convocatòria d'ajudes es desenvolupa en el marc de col·laboració entre les administracions públiques, en els nivells estatal, autonòmic i local, facilitant la prestació d'un servici de qualitat i l'impuls del programa de conciliació de la vida familiar i laboral. Les ajudes es dirigixen a les entitats locals titulars dels centres i/o programes d'atenció a la primera infància dins de l'àmbit de la Comunitat Valenciana, que hagen començat el procés d'adaptació als requisits normatius en matèria educativa, per a obtindre l'autorització de la Conselleria de Cultura, Educació i Esport com a centre de primer cicle d'Educació Infantil, o bé hagen sigut autoritzats com a tals.
  
En virtut d'això, en compliment d'allò que s'ha estipulat en l'article 47.11 del text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Consell de la Generalitat Valenciana, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià, i el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
És objecte de la present orde regular i convocar ajudes destinades a finançar les despeses corrents de funcionament dels centres i/o programes dirigits a afavorir la conciliació entre la vida familiar i laboral, a través de l'atenció a la primera infància (0-3 anys), per a l'exercici 2005.
  
Article 2
  
Aprovar les bases per què es regix esta convocatòria, incloses com a annex I de la present orde.
  
Article 3
  
El finançament de les ajudes convocades en la present Orde tindrà caràcter finalista i es durà a terme per mitjà d'aportacions econòmiques de la Generalitat Valenciana i del Ministeri de Treball i Assumptes Socials.
  
La dotació econòmica de les ajudes se sufragarà a càrrec del capítol IV del pressupost de gastos de la Generalitat Valenciana per a l'exercici econòmic 2005, programa 323.10 línia de subvenció T2196, per un import de 2.750.434,42 Euros (Dos milions set-cents cinquanta mil quatre-cents trenta-quatre euros amb quaranta-dos cèntims)
  
DISPOSICIONS FINALS
  
Primera
  
S'autoritza la sotssecretària de la Conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desenvolupament i aplicació d'esta orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició, o bé directament, es podrà interposar recurs contenciós administratiu, en els terminis i davant els òrgans que s'indiquen a continuació:
  
- Recurs de reposició haurà d'interposar-se davant la consellera de Benestar Social en el termini d'un mes a comptar de l'endemà des de la publicació.
  
- Recurs contenciós administratiu haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
En el cas d'entitats locals, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i 46. 6 de la llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que haguera mediat el requeriment a què fa referència l'article 44 de l'esmentada Llei, i en este cas l'esmentat termini comptarà des de l'endemà d'aquell en què es reba la comunicació de l'acord exprés o s'entenga presumptament rebutjat.
  
València, 14 de juliol de 2005
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases
  
Primera. Objecte i àmbit
  
És objecte de la present orde la convocatòria d'ajudes destinades a finançar les despeses corrents de funcionament dels centres i/o programes dirigits a afavorir la conciliació entre la vida familiar i laboral, a través de l'atenció a la primera infància (0-3 anys) per a l'exercici 2005.
  
L'import de les ajudes concedides, en cap cas, podrà excedir el 75% de la totalitat de places escolars de 0-3 anys dels centres i/o programes beneficiaris durant 2005.
  
Segona. Naturalesa de les ajudes
  
Les ajudes previstes en la present Orde, tindran naturalesa jurídica de subvenció pública a càrrec de fons finalistes i aniran destinades al finançament parcial de les despeses corrents dels centres i/o programes d'educació infantil de les entitats locals, que tinguen com a fi la conciliació entre la vida familiar i laboral a través de l'atenció a la primera infància per a l'exercici 2005.
  
Tercera. Entitats beneficiàries
  
1. Seran beneficiàries de les ajudes les entitats locals titulars dels centres i/o programes d'atenció a la primera infància (0-3 anys) dins de l'àmbit de la Comunitat Valenciana, que complisquen els requisits següents:
  
a) Estar en possessió de la corresponent autorització de la Conselleria de Cultura, Educació i Esport, com a centre de primer cicle d'educació infantil o haver-la sol·licitat amb posterioritat a l'1 de gener de 2004 o bé disposar de la resolució d'aprovació d'espais per part de l'esmentada Conselleria.
  
b) Comptar amb un projecte educatiu en què haurà de detallar-se el temps i l'espai dedicat a la participació de pares i mares, per a assegurar una continuïtat en l'atenció que el xicotet rep en el seu entorn familiar i en el centre.
  
c) Estar ubicats els centres en barris desfavorits socialment, en zones rurals o en zones de fort creixement demogràfic.
  
d) Haver iniciat l'activitat amb anterioritat a l'1 de gener de 2005.
  
e) Haver presentat la justificació documental d'este tipus d'ajudes, en cas d'haver resultat beneficiàries en la convocatòria de l'any anterior.
  
f) Que la totalitat del personal docent i no docent de la institució dedicada a l'atenció dels menors escolars es trobe d'alta en el règim de Seguretat Social que els corresponga, d'acord amb la normativa aplicable.
  
2. Els centres d'atenció a la primera infància, que no hagen sigut objecte de subvenció en anys anteriors, hauran de ser de nova creació, i/o millorar alguns dels servicis següents:
  
a) Ampliació d'horari.
  
b) Ampliació del nombre de places.
  
c) Ampliació del grup d'edat fins a cobrir de 0-3 anys.
  
d) Transformació de servicis temporals en permanents.
  
e) Tractar-se de servicis públics ja existents que necessiten canvis per a adequar-se als requisits exigits per la normativa vigent, sempre que es milloren les condicions de l'atenció per a xiquets/es menors de tres anys.
  
3. Queden expressament exclosos de les ajudes previstes en esta orde els conceptes següents:
  
a) Les despeses la competència de les quals siga pròpia d'altres organismes públics.
  
b) Els centres i/o programes que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
Quarta. Publicitat i difusió.
  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada pel Ministeri de Treball i Assumptes Socials i la Generalitat Valenciana a través de la Conselleria de Benestar Social.
  
En la publicitat que es realitze en qualsevol mitjà de comunicació social sobre les actuacions derivades d'estos programes, es farà constar expressament que estos es duen a terme en virtut del cofinançament establit entre el Ministeri de Treball i Assumptes Socials i la Generalitat Valenciana.
  
Quinta. Presentació de sol·licituds, documentació i termini.
  
La sol·licitud s'omplirà d'acord amb el model que s'adjunta a la present Orde com a annex II.
  
Les sol·licituds es presentaran en dos exemplars en qualsevol dels registres dels Servicis Territorials de la Conselleria de Benestar Social o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits a este efecte i que figuren en la present Orde com a annex II.
  
Haurà de presentar-se una sol·licitud diferent per a cada un dels centres i programes d'atenció a la primera infància, firmada pel president de l'entitat local corresponent i acompanyada de la documentació següent:
  
1. Autorització de la Conselleria de Cultura, Educació i Esport, d'obertura com a centre de primer cicle d'educació infantil, o còpia acreditativa de tindre sol·licitada esta autorització amb posterioritat a 1 de gener de 2004, o bé de la resolució d'aprovació d'espais per part de l'esmentada Conselleria.
  
2. Se certificarà en l'annex II, apartat J, l'acord del Ple de l'entitat local o de la Comissió de Govern, en què conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i a les de control financer que corresponen a la Intervenció General en relació amb l'ajuda concedida.
  
3. Certificat de la Intervenció Municipal en què conste la partida pressupostària i l'import consignat, tant en el pressupost de despeses com d'ingressos de l'exercici 2005, amb indicació expressa que les dades reflectides corresponen al manteniment del Centre per al qual se sol·licita la subvenció.
  
4. Certificació de la Intervenció Municipal en què conste una relació detallada i comprensiva de les despeses generades per al funcionament del centre infantil imputables al primer semestre de l'exercici, així com el fet del depòsit i custòdia dels justificants originals en la Intervenció i Tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la Conselleria de Benestar Social, si és el cas.
  
5. Certificació de la Intervenció Municipal en què consten les obligacions reconegudes per capítol de gasto i el finançament finalista per capítol d'ingrés, a data 31 de desembre de 2004, del pressupost municipal corresponent al centre per al qual se sol·licita l'ajuda.
  
6. Declaració responsable subscrita pel representant legal que l'entitat local no està sotmesa en cap de les prohibicions per a obtindre la condició de beneficiària de subvencions públiques, de conformitat amb l'article 13.7 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003).
  
7. Relació nominal de la totalitat de la plantilla del personal docent i no docent del centre per al curs 2004-2005 assignat a l'activitat per a la qual se sol·licita la subvenció (annex II-H). En document a banda se certificarà per la Secretaria de l'entitat local que la totalitat del personal inclòs en la relació nominal de l'annex II-H, es troba d'alta en el règim de la Seguretat Social que li correspon.
  
8. Projecte dels servicis i/o programes previstos per a l'exercici 2005, que haurà de comptar amb un projecte educatiu on es detalle el temps i l'espai dedicat a la participació de pares i mares, per a assegurar una continuïtat en l'atenció que el xiquet/a rep en el seu entorn familiar i en el centre, segons el model que s'adjunta a la sol·licitud, en l'annex II-E per a les activitats 2004 i en l'annex II-F per a les activitats 2005.
  
9. Relació de l'alumnat atés de 0-3 anys en el centre i/o programa per al qual se sol·licita la subvenció segons el model que a este efecte s'adjunta a la sol·licitud en l'annex III.
  
10. Certificació de la Secretaria de l'entitat local de les subvencions o ajudes atorgades per altres departaments de l'administració autonòmica, altres administracions o ens públics o privats, tant nacionals com internacionals, destinades al centre per al qual se sol·licita la subvenció.
  
11. Dades de domiciliació bancària, segons el model que s'inclou com a annex III en la present orde.
  
12. Les entitats locals titulars dels centres i/o programes ja finançats a càrrec d'este programa d'ajudes en exercicis anteriors i per als quals se sol·licita continuïtat, emplenaran l'imprés 3.1 i l'imprés 5 de l'annex IV.
  
13. Les entitats locals titulars dels centres i/o programes d'atenció a la primera infància que no hagen sigut subvencionats en anys anteriors i desenvolupen els servicis especificats en la base tercera, apartat 2, emplenaran l'imprés 2.1 de l'annex IV.
  
Tots els documents que s'aporten hauran de ser originals o fotocòpies compulsades
  
El termini de presentació de sol·licituds, serà d'un mes comptat des de l'endemà de la publicació de l'Orde en el Diari Oficial de la Generalitat Valenciana.
  
Quan la sol·licitud no reunisca els requisits establits en la present Orde o no s'acompanye la documentació que, d'acord amb esta, resulte exigible, de conformitat amb el que preveu l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà als interessats perquè, en un termini de 10 dies, esmenen la falta o acompanyen els documents preceptius, amb indicació que, si així no ho feren, se'ls tindrà per desistits de la seua petició, amb la prèvia resolució, que haurà de ser dictada en els termes previstos en l'article 42 de l'esmentada Llei.
  
Sexta. Valoració de les sol·licituds.
  
1. Tindran caràcter prioritari els centres i/o programes d'atenció a la primera infància, subvencionats en exercicis anteriors per als quals se sol·licita continuïtat.
  
La valoració que s'assigne a cada un dels centres previstos en este apartat, resultarà de l'aplicació dels criteris següents:
  
a) El nombre de places escolars per a les quals se sol·licita l'ajuda (1 punt per plaça)
  
b) La prestació del servici de forma regular durant períodes horaris continuats d'un mínim de cinc hores diàries. (5 punts)
  
c) La prestació del servici de forma regular durant períodes horaris continuats superiors a cinc hores diàries. (1 punt per hora)
  
d) Valoració de les memòries d'activitat i els projectes educatius (1 punt)
  
2. Als centres d'atenció a la primera infància, que no hagen sigut objecte de subvenció en anys anteriors i complisquen els requisits establits en la base tercera, també se'ls aplicarà els criteris esmentats en l'apartat anterior.
  
Sèptim. Import de les ajudes
  
1. L'import total es calcularà pel nombre de dies que romanga en funcionament el centre d'educació infantil durant l'any. Tal còmput en cap cas serà superior a 220 dies /any.
  
2. El mòdul ha d'entendre's com a màxim, i quedarà establit en un import de 14 euros, lloc escolar/dia.
  
3. L'import de les ajudes no podrà superar el 75% de l'aportació de fons propis de l'entitat local destinada al manteniment dels places escolars de l'alumnat entre zero a tres anys del centre per al qual se sol·licita la subvenció.
  
Octava. Comissió de Valoració
  
Es constituirà una Comissió de Valoració, formada pels membres següents:
  
- El/la cap de Servici de Programes de la Direcció General de la Dona o persona en qui delegue.
  
- El/la cap de Secció del Servici de Programes de la Direcció General de la Dona o persona en qui delegue.
  
- El/la cap de Secció de Coordinació Administrativa de la Direcció General de la Dona.
  
- El/la coordinador/a de la Direcció General de la Dona en les seus d'Alacant i de Castelló.
  
- Un/a tècnic/a de la Direcció Territorial de Benestar Social de València..
  
- Un/a tècnic/a de Subsecretaria de la Conselleria de Benestar Social.
  
Novena. Resolució
  
La Comissió de Valoració establida en la base octava de la present Orde, elevarà proposta motivada de resolució a la directora general de la Dona, atenent als criteris de valoració de la base sexta, que resoldrà per delegació de la consellera de Benestar Social prevista en Resolució de 30/1/01 sobre delegació de competències en determinats òrgans de la Conselleria de Benestar Social (DOGV núm. 3936, de 9/2/01), modificada per Resolució de 16 de febrer de 2001 (DOGV núm. 3.944, de 21 de febrer de 2001) i per Resolució de 14 de maig de 2002 del mateix òrgan (DOGV núm. 4252, de 20 de maig de 2002).
  
El termini màxim per a resoldre i notificar la resolució procedent, serà de dos mesos a comptar de la finalització del termini de presentació de sol·licituds.
  
Una vegada transcorregut el termini sense que s'haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu, d'acord amb el que establix l'article 44.1 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener, i això sense perjuí de l'obligació legal de resoldre sobre la petició presentada.
  
Les resolucions es notificaran als interessats en els termes previstos en l'art. 58 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i, en les mateixes, constaran la denominació i la quantia de l'activitat subvencionada, determinant, si és el cas, les obligacions accessòries a què ha de supeditar-se l'entitat beneficiària.
  
L'import de l'ajuda concedida en cap cas podrà ser de tal quantia que, aïlladament o en concurrència amb altres subvencions o ajudes d'altres administracions o d'altres ens públics o privats, tant nacionals com internacionals, supere el cost de l'activitat que ha de desenvolupar l'entitat beneficiària de la subvenció.
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Podrà ser motiu de denegació de les ajudes previstes en la present orde la incorrecta o la nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè corresponga esta denegació serà necessari que, prèviament, qualsevol de les dites circumstàncies haja sigut constatada i declarada per l'administració, mitjançant una resolució expressa motivada i ferma, dictada en un procediment amb audiència i notificació a l'interessat
  
Deu. Obligacions de les entitats beneficiàries
  
Les entitats subvencionades hauran de complir les obligacions següents:
  
1. Comunicar fefaentment, tan prompte com es conega la concessió de la subvenció sol·licitada i, en tot cas, amb anterioritat al termini de justificació de l'aplicació donada als fons percebuts, l'obtenció d'altres subvencions, ajudes, ingressos o recursos amb el mateix objecte de subvenció. L'obtenció concurrent de les dites aportacions econòmiques, podrà donar lloc a la modificació de la resolució de concessió i la minoració de l'ajuda prevista en les presents bases.
  
2. No alterar la finalitat per a la qual se sol·liciten les ajudes.
  
3. No minorar el pressupost que l'entitat sol·licitant ha designat a este fi.
  
4. Justificar la totalitat del gasto objecte de la subvenció corresponent als tres primers trimestres de 2005, amb anterioritat a l'1 de novembre de 2005.
  
La justificació de la totalitat del gasto anual objecte de subvenció haurà de realitzar-se amb anterioritat al 31 de gener de 2006, procedint-se en este moment a la regularització de la mateixa d'acord amb la present orde i la resta de normes d'aplicació.
  
5. Sotmetre's al control financer de la Intervenció General de la Generalitat Valenciana, així com del Tribunal de Comptes.
  
6. Omplir els models que el Ministeri de Treball i Assumptes Socials exigix com a requisit en la tramitació del corresponent Conveni de Col·laboració que podran ser motiu de revocació de l'ajuda si no els remeten en temps i forma.
  
7. Complir totes les obligacions que es troben previstes per al règim de subvencions i d'ajudes públiques, que li siguen aplicables a la present orde, de conformitat amb el que disposa el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
  
En tot moment la Conselleria de Benestar Social, a través de la Direcció General de la Dona, podrà demanar la informació necessària per a elaborar informes de seguiment.
  
Onze. Justificació i pagament de les ajudes.
  
Una vegada concedida la subvenció a les entitats beneficiàries i, d'acord amb la normativa vigent per a l'exercici 2005, el règim de pagaments de les ajudes es realitzarà de conformitat amb l'article 32, punt 1, apartat d) de la Llei 14/2004, de 29 de desembre, de Pressupostos de la Generalitat Valenciana per a l'exercici 2005 (DOGV núm. 4915, de 31.12.2004), que establix els supòsits d'excepció al règim general de lliuraments per a les ajudes a centres i guarderies infantils (0-3 anys)
  
A este efecte podran fer-se efectives per mitjà del pagament fraccionat de la quantia total de la subvenció concedida, per trimestres anticipats, efectuant-se el lliurament corresponent al tercer trimestre amb justificació prèvia de la suma anticipada en el primer trimestre, i el lliurament corresponent al quart trimestre, amb justificació prèvia de la totalitat del gasto objecte de la subvenció corresponent als tres primers trimestres, procedint-se a les regularitzacions que corresponguen, segons les justificacions presentades. A estos efectes, els beneficiaris hauran d'aportar els justificants de gasto corresponents a cada trimestre en el mes natural següent a la seua finalització. En conseqüència, la justificació de la totalitat del gasto objecte de la subvenció corresponent als tres primers trimestres de 2005, haurà d'efectuar-se amb anterioritat a l'1 de novembre de 2005.
  
La justificació de la totalitat del gasto anual objecte de subvenció haurà de realitzar-se amb anterioritat al 31 de gener de 2006, procedint-se en eixe moment a la regularització d'esta, que implicarà l'exigència de reintegrament dels imports indegudament percebuts, en el cas que la justificació fóra insuficient.
  
Preceptivament, s'acompanyaran a la documentació justificativa de la totalitat del gasto anual objecte de subvenció, els documents següents:
  
a) Memòria d'exercici de l'activitat del centre i/o programa subvencionada,
  
b) Informe de l'alcalde o president de l'entitat local corresponent, on s'especifique que s'han complit tots els requisits i les condicions que determinen la concessió de la subvenció
  
c) Relació de l'alumnat atés al finalitzar l'any, actualitzant les dades presentades en el model que a este efecte s'adjunta en la sol·licitud.
  
d) Els projectes inclosos en el Conveni de Col·laboració entre el Ministeri de Treball i Assumptes Socials i la Generalitat Valenciana per al 2005, hauran d'acompanyar la Memòria Financera del projecte subvencionat d'acord amb l'imprés núm.5 de l'esmentat Ministeri.
  
Quan les entitats beneficiàries reberen ajudes d'altres organismes per a la mateixa finalitat, no podran presentar justificants relatius a despeses ja justificades a càrrec de convocatòries d'altres organismes públics o privats nacionals i internacionals.
  
La justificació de la subvenció concedida es realitzarà per mitjà de la presentació d'un certificat de la Secretaria o Intervenció de l'entitat local en què conste una relació detallada i comprensiva dels gastos generats per al funcionament del centre infantil imputables a l'exercici 2005, així com el fet del depòsit i custòdia dels justificants originals en la Intervenció i Tresoreria de l'entitat local, a disposició de les comprovacions i requeriments que siguen necessaris per part dels òrgans gestors de la Conselleria de Benestar Social.
  
En esta certificació, es considerarà com a quantitat justificada l'import de les obligacions reconegudes fins al moment de l'expedició de la certificació.
  
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els titulars d'estos els que responguen amb caràcter exclusiu.
  
De la mateixa manera, la concessió d'una subvenció, a l'empara d'esta orde, no comportarà cap obligació per part d'esta Conselleria de Benestar Social respecte a les subvencions d'exercicis posteriors.
  
Dotze. Minoració o desistiment sense efectes de les ajudes concedides
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades, que en el seu conjunt superen el cost de l'activitat que ha de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, la falta de justificació de l'acció, i les altres causes previstes en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent procediment, que podrà finalitzar, si és el cas, amb la revocació de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.